《长平箭头歌》
清代·甘运源

秦人用兵真虎狼，锐头之锐不可当。击坑赵卒四十万，杀人无异刲群羊。

非秦坑赵赵坑赵，括读父书犹不了。忆昔跨马出长平，飞沙飒飒心暗惊。

骷髅如山战场处，天阴白骨声咿嘤。鬼马骁腾鬼雄哭，耕夫垡土收遗镞。

觚棱三角如枣穰，寸铜一跃千年绿。血锈残胔蚀不磨，心伤到眼手摩挲。

夜深月黑磷如豆，想像昔日飞蝗多。座客传观起太息，甘生为尔歌畴昔。

周衰王不御明堂，五霸兵车逞威力。七国咆哮逮暴秦，凭陵起剪成蚕食。

其臣武安尤不仁，杜邮一剑天怒嗔。君不见新安降卒死排堵，前有亡秦后亡楚。

作者简介：清汉军正蓝旗人，字道渊，号啸岩、十三山外史。文焜曾孙。幼时师事刘大櫆，后屡试不中，遂隐于诗酒。晚年官英德县象冈司巡检。工诗，善书画，尤善刻小印。卒年七十七。有《啸岩诗存》。